CELEX: 32021D0219(01)
Language: et
Date: 2020-11-25 00:00:00
Title: Otsus alaliste kodade kohta 2021/C 59/07

19.2.2021   
               
               
                  ET
               
               
                  Euroopa Liidu Teataja
               
               
                  C 59/8
               
            
         Otsus alaliste kodade kohta
         (2021/C 59/07)
         EUROOPA PROKURATUURI KOLLEEGIUM,
         võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel (edaspidi „Euroopa Prokuratuuri määrus“), (1) eriti selle artikli 10 lõiget 1,
         võttes arvesse Euroopa Prokuratuuri kolleegiumi poolt 12. oktoobril 2020 vastu võetud Euroopa Prokuratuuri kodukorda (edaspidi „kodukord“), (2) eriti selle artikleid 15 ja 16,
         ning arvestades järgmist:
         
                     (1)
                  
                  
                     Euroopa Prokuratuur peaks moodustama alalised kojad, et jälgida ja suunata oma uurimisi ja süüdistuste esitamist, tagada uurimiste ja süüdistuste esitamise koordineerimine piiriüleste juhtumite korral ning kanda hoolt kolleegiumi otsuste rakendamise eest.
                  
               
                     (2)
                  
                  
                     Kodukorra kohaselt peab kolleegium võtma vastu otsuse, millega määratakse kindlaks alaliste kodade arv, koosseis ja pädevus ning nende koosolekute korraldamise üksikasjalik kord.
                  
               
                     (3)
                  
                  
                     Peale selle on tarvis vastu võtta üksikasjalikud eeskirjad, et rakendada Euroopa Prokuratuuri määruses ja kodukorras sätestatud põhimõtteid, mille alusel jaotatakse kodade vahel kriminaalasju. Need eeskirjad peaksid põhinema kriminaalasjade juhusliku jaotamise ja alaliste kodade töökoormuse tasakaalustamise põhimõttel.
                  
               
                     (4)
                  
                  
                     Arvestades vajadust võtta arvesse käesoleva otsuse praktilise kohaldamise kulgu pärast Euroopa Prokuratuuri tegevuse alustamist, peaks kolleegium tähelepanelikult jälgima selle toimimist ja hindama selle mõju, et otsust vajaduse korral edaspidi muuta.
                  
               ON TEINUD JÄRGMISE OTSUSE:
         
            Artikkel 1
            Reguleerimisese ja kohaldamisala
            Käesoleva otsusega rakendatakse kodukorra artiklit 15. Otsusega moodustatakse Euroopa Prokuratuuri alalised kojad, määratakse kindlaks nende arv ning kehtestatakse eeskirjad nendevahelise pädevuse ja kriminaalasjade jaotuse kohta.
         
         
            Artikkel 2
            Alaliste kodade moodustamine
            
               1.   Moodustatakse viisteist alalist koda. Neile määratakse järjestikused numbrid ühest viieteistkümneni.
            
            
               2.   Kohaldades kodukorra artikli 16 lõiget 3, määratakse iga Euroopa prokurör kas ühe, kahe või kolme alalise koja alaliseks liikmeks. Ühe või enama alalise koja alaliseks liikmeks määramisel tuleb võtta arvesse asjaomase Euroopa prokuröri eeldatavat töökoormust ja lähtuda järgmistest asjaoludest:
               
                           a)
                        
                        
                           tema järelevalve alla kuuluvate kriminaalasjade arv ja tema täidetavad muud ülesanded, mis on ette nähtud Euroopa Prokuratuuri määruse artikli 12 lõikega 1. Esmakordsel määramisel võetakse aluseks Euroopa Prokuratuuri esimese tööaasta hinnanguline töökoormus kriminaalasjades;
                        
                     
                           b)
                        
                        
                           nende Euroopa delegaatprokuröride arv, kelle tegevust ta vastavalt kodukorra artiklile 34 koordineerib;
                        
                     
                           c)
                        
                        
                           muud tema vastutusalasse kuuluvad ja talle Euroopa Prokuratuuri määruse ja kodukorra alusel määratud konkreetsed ülesanded.
                        
                     
            
               3.   Euroopa peaprokuröri asetäitjate määramisel enam kui ühe alalise koja alaliseks liikmeks tuleb arvesse võtta töökoormust, mis tuleneb ülesannetest, mida nad täidavad vastavalt Euroopa Prokuratuuri määruse artikli 11 lõigetele 2 ja 3.
            
            
               4.   Euroopa peaprokurör ja mõlemad Euroopa peaprokuröri asetäitjad on nende alaliste kodade eesistujad, mille alalised liikmed nad on.
            
         
         
            Artikkel 3
            Alaliste kodade koosolekud
            
               1.   Iga alaline koda peab kalendrikuus üldjuhul vähemalt kaks koosolekut. Alalise koja eesistuja määrab koosolekute kuupäevad kindlaks vähemalt 15 päeva enne nende toimumist.
            
            
               2.   Alalise koja eesistuja võib vajaduse korral korraldada lisakoosolekuid. Lisakoosolek tuleb kokku kutsuda vähemalt viis tööpäeva enne selle toimumist. Kiireloomulistel juhtudel võib koosoleku kokku kutsuda kohe, kui alalised liikmed ja asjaomane järelevalvet teostav Euroopa prokurör on kättesaadavad, ent hiljemalt kolme päeva jooksul.
            
            
               3.   Alaliste kodade koosolekud ei tohi toimuda samal ajal kui kolleegiumi koosolekud, välja arvatud kiireloomulistel juhtudel ja pärast Euroopa peaprokuröriga konsulteerimist. Alalise koja eesistuja peab muutma ära iga sellise koosoleku toimumise aja, mis on kokku kutsutud samaks ajaks kui kolleegiumi koosolek.
            
            
               4.   Alalise koja eesistuja peab koosolekute kuupäevade kindlaksmääramisel kooskõlastama need koja alaliste liikmete, asjaomase järelevalvet teostava Euroopa prokuröri ja keskasutuse töötajatega, kellele on osutatud artiklis 7.
            
         
         
            Artikkel 4
            Kriminaalasjade jaotamine alaliste kodade vahel
            Kriminaalasjade jaotamine alaliste kodade vahel kodukorra artikli 32 lõikes 5, artikli 41 lõikes 3, artikli 42 lõikes 1, artikli 47 lõikes 2, artikli 50 lõike 2 teises lõigus, artikli 51 lõikes 3 ja artikli 59 lõikes 4 sätestatud juhtudel toimub järgmistel tingimustel:
            
                        a)
                     
                     
                        Euroopa Prokuratuuri kriminaalasjade haldamise süsteem määrab alustatud kriminaalasja alalisele kojale juhuvaliku põhimõttel;
                     
                  
                        b)
                     
                     
                        selleks et Euroopa peaprokurör saaks kaaluda kodukorra artikli 19 lõikes 3 osutatud meetmete võtmist, tuleb teda teavitada, kui mõnele alalisele kojale määratud asjade arv on 10 % suurem kui kõigile alalistele kodadele määratud asjade keskmine arv.
                     
                  
         
            Artikkel 5
            Ajutine kõrvalejätmine uute kriminaalasjade määramisest
            Euroopa Prokuratuuri tõhusa toimimise huvides ja selleks et tagada töökoormuse võrdne jaotus alaliste kodade vahel, võib Euroopa peaprokurör kooskõlas kodukorra artikli 19 lõikega 3 peatada kindlaksmääratud ajavahemikuks uute kriminaalasjade määramise ühele või mitmele alalisele kojale.
         
         
            Artikkel 6
            Kriminaalasjade ümberjaotamine
            Kui Euroopa peaprokurör otsustab kodukorra artikli 32 lõiget 5 kohaldades määrata järelevalve konkreetse kriminaalasja üle Euroopa prokurörile, kes on pärit muust liikmesriigist kui sellest, kus asub Euroopa delegaatprokurör, ja kõnealune Euroopa prokurör on jälgiva alalise koja alaline liige, tuleb määrata kriminaalasi viivitamata ümber mõnele teisele alalisele kojale.
         
         
            Artikkel 7
            Alaliste kodade töö toetamine
            
               1.   Selleks et alalised kojad saaksid täita Euroopa Prokuratuuri määrusega ette nähtud ülesandeid, määratakse neile toeks piisav arv Euroopa Prokuratuuri töötajaid.
            
            
               2.   Need töötajad abistavad alalise koja eesistujat muu hulgas koosolekute päevakorra kavandamise, koosolekute protokollide koostamise, dokumentide koosolekuteks ettevalmistamise ja alalise koja tehtud otsuste kriminaalasjade haldamise süsteemis registreerimisega.
            
            
               3.   Olenevalt kasutada olevatest ressurssidest tagab töötajate määramine asjaomasele alalisele kojale stabiilise ja järjepideva toe.
            
         
         
            Artikkel 8
            Alalisse kotta mittekuuluvate isikute osalemine selle koosolekutel
            
               1.   Lisaks Euroopa Prokuratuuri määruse artikli 10 lõikes 9 osutatud isikutele võib alalise koja eesistuja pärast alaliste liikmete ja asjaomase järelevalvet teostava Euroopa prokuröriga konsulteerimist kutsuda alalise koja koosolekule mõne konkreetse päevakorrapunkti arutamiseks keskasutuse töötajaid, Euroopa delegaatprokuröre või Euroopa Prokuratuuri töötajaid, kui see on vajalik alalise koja otsuste tegemiseks.
            
            
               2.   Samal põhjusel võib alalise koja eesistuja erandlikel asjaoludel ja juhul kui see ei ole vastuolus liidu või riigisisese õiguse kohaldatavate sätetega ning pärast alaliste liikmete, asjaomase järelevalvet teostava Euroopa prokuröri ja vajaduse korral asja menetleva Euroopa delegaatprokuröriga konsulteerimist kutsuda alalise koja koosolekule osalema ka mõne muu isiku.
            
            
               3.   Lõigete 1 ja 2 kohaselt kutsutud isikud ei või mingil juhul viibida alalise koja koosolekul koja otsuse arutamise ajal.
            
            
               4.   Käesoleva artikli kohaste kutsetega seotud halduskulud kaetakse Euroopa Prokuratuuri eelarvest. Kui kutsumisega kaasnevad kulud, teavitatakse käesoleva artikli kohastest kutsetest haldusdirektorit.
            
         
         
            Artikkel 9
            Hindamine
            Kolleegium hindab käesoleva otsuse mõju Euroopa Prokuratuuri töö tõhususele kuus kuud pärast Euroopa Prokuratuuri määruse artikli 120 lõike 2 kohaselt kindlaks määratud kuupäeva.
         
         
            Artikkel 10
            Jõustumine
            Käesolev otsus jõustub päeval, mil kolleegium on selle vastu võtnud.
         
         
            Luxembourg, 25. november 2020
            
               
                  Kolleegiumi nimel
               
               Euroopa peaprokurör
               Laura Codruța KÖVESI
            
         
         
            (1)  ELT L 283, 31.10.2017, lk 1.
         
            (2)  ELT C 22, 21.1.2021, lk 3.